Folketing
1999-03-24

Jeg vil bare berolige hr. Fransgaard med hensyn til eksportmulighederne for økologiske varer. Da vi i sidste uge var med Europaudvalget i USA, fik vi oplyst, at dér er 5 pct. af produktionen nu faktisk økologisk, og der er indrettet hele supermarkeder, hvor alle varerne i supermarkedet er økologiske, så det går faktisk vældig hurtigt andre steder. I England kræves der nu fra forbrugerside i markant grad, at det bliver noget andet svinekød end det, man hidtil har kunnet levere. Og det kan blive til en krise for dansk landbrug, hvis tilpasningen til de krav, der stilles af forbrugerne i England, ikke kommer til at foregå hurtigt nok her i Danmark. Så kan vi faktisk risikere, at kødet slet ikke når frem til hylderne i England. I virkeligheden er eksportdiskussionen en diskussion om, at vi skal kende vores besøgelsestid, hvis vi vil bevare vores eksport, for om fem år kan det meget vel være sådan, at hvis man kommer med konventionelle landbrugsprodukter, så bliver der bare sagt nej tak.